khistorydata/jeongjo-sjw-relations huggingface dataset:
정조 1년
丁酉九月初六日申時。上御誠正閣。書狀官入侍時。右副承旨徐有防。書狀官姜忱。假注書洪仁浩。記事官徐龍輔金勉柱。以次進伏訖。上曰。萬里遠役。無事往還。予庸爲幸矣。忱曰。臣銜命出疆。幸免僨事而歸。莫非王靈攸濟矣。上曰。今夏彼地。亦無潦水之患乎。忱曰。然矣。上曰。彼中人物風俗。何如。忱曰。風俗不甚薄惡。而大抵其人多好利者矣。上曰。城闕則。何如。忱曰。城堞則堅完。而宮室則只取華麗。似欠軒敬矣。上曰。塘報其果持來乎。忱曰。持來而已送政院矣。上命忱先退。上曰。姜忱姑未爲館職乎。有防曰。以其奉使。故姑不得爲之矣。上曰。違牌玉堂改差。今日政。以在京無故人差出。出榻敎上命書傳敎曰。昨日中日草記批答。以技藝相値。武藝別監勿爲試放下敎。則中官誤以武藝別監技藝相値。勿爲試放書下。非摠府之過。當該中官推考。上曰。旣是中官誤書之致。則同副承旨勿待罪。可也。又命書傳敎曰。當該馬籍色下吏。旣命刑曹處之。其間不爲修擧委折。今日開坐時。嚴加杖問。倂爲持供入侍。上曰。關東宣諭文。幾何製之云耶。有防曰。已盡製出。方正書云矣。上命退。承史退出。
정조 1년
丁酉九月初六日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。伏聞有痞滯之候。不勝驚慮矣。上曰。略有滯意。而不至大段矣。國榮曰。俄與醫官相議。則進御藿香正氣散爲宜云。故今方煎待矣。上曰。入之。賤臣承命出傳。醫官康命徽奉進湯劑。上進御。國榮曰。使康命徽入診。好矣。上曰。唯。命徽進前診候。退伏奏曰。脈候左右三部。別無所損。略有滯意。而不至大段矣。上曰。刑曹判書退去。明日入侍事。分付。罪人草供捧入。賤臣承命奉進。國榮讀奏。上曰。士習之放恣。莫此爲甚矣。國榮曰。萬萬駭然。不可不嚴治矣。國榮讀奏政望。上落點。上命退。諸臣以次出。
정조 1년
丁酉九月初六日初更三點。上御誠正閣。右副承旨入侍時。右副承旨徐有防。假注書洪仁浩。記事官徐龍輔金勉柱。以次進伏訖。上曰。司僕一提調望催促擬入事。注書出去分付。可也。賤臣承命出傳。上命有防讀奏刑曹草記。命書批答。上曰。刑曹判書明日入侍。出榻敎上命退。諸臣以次退出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐直。右副承旨徐有防坐。同副承旨李敬養坐。注書二員未差。假注書李兢淵藥院直洪仁浩仕直。事變假注書張至顯仕。
정조 1년
刑曹判書鄭光漢。依下敎來待矣。傳于李亨逵曰。入侍。
정조 1년
備邊司薦望。以趙㻐咸鏡監使落點。
정조 1년
知事具善復。明陵補土處奉審後來待矣。傳于李敬養曰。入侍。
정조 1년
傳于李亨逵曰。待明朝親鞫爲之。
정조 1년
李亨逵。以刑曹言啓曰。司僕寺書吏朴昌華等供辭啓目判付內。喂養之失。有養馬。改立之責。有馬醫。渠雖無知下吏。非其罪而罪之。殊欠綜核之道。自本曹參酌査勘事。判下矣。馬醫洪萬枝曺仁興等二人。養馬黃五同等十名。各決杖三十度。書吏朴昌華等九人。各決杖二十度。竝放送之意。敢啓。答曰。知道。
정조 1년
又以義禁府言啓曰。卽接漢城府牒報及北部成冊。則大逆不道罪人趾海應坐諸人。査出以來矣。母希年七十六。妻槮年六十一。依律文竝免緣坐。子婦一愛。孫女寶背。以逆簡之妻孥。頃因臺啓。自刑曹。全羅道康津縣古今島。羅州牧智島。已爲散配云。仍其地爲婢之意。令刑曹分付該道道臣。何如。傳曰。允。
정조 1년
又以刑曹言啓曰。因義禁府啓辭。大逆不道罪人趾海子婦一愛孫女寶背。以逆簡之妻孥。頃因臺啓。自刑曹。全羅道康津縣古今島羅州牧智島。已爲散配。仍其地爲婢事。命下矣。罪人一愛寶背等仍其地爲婢事。發關分付于該道道臣之意。敢啓。答曰。知道。
정조 1년
又以備邊司言啓曰。卽見江原監司金履素狀啓謄報。則以爲。倭船一隻。漂泊於三陟府古自鎭前洋。詳細摘奸。則船倭爲十六名。而書語相左。無由詳知。見其卜物。則以商船爲風波所漂。果爲的實。故姑爲安接供饋。而今以問答書字觀之。字劃糢糊。語音難通。京譯官一人下送。使之問情後馳啓事。令廟堂稟旨分付爲辭矣。雖以其問答見之。似是商船之漂泊者。令該院別定善語倭譯一人。罔夜下送。詳細問情後馳啓。而禁雜人守護供饋等節。另加申飭之意。分付。何如。傳曰。允。
정조 1년
鄭民始。以兵曹言啓曰。去八月二十四日親鞫時。內外入直三營軍兵外。加定訓局軍五百名。設布帳外環圍。挾輦軍以一百名侍衛。闕門外把守。亦令三營中軍。領率入直標下軍擧行。禁軍以三番擧行事。命下矣。今亦依此擧行乎。敢稟。答曰。知道。中軍把守。置之。
정조 1년
丁酉九月初七日。兼春秋朴行淳。刑曹啓目。司僕寺首吏書吏朴昌華照律勘處。何如。啓。傳曰。喂養之失。有養馬是旀。改立之責。有馬醫是隱。則渠雖無知下吏。非其罪而罪之。殊欠綜核之道。自本曹更加參酌査勘爲良如敎。
정조 1년
丁酉九月初七日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。差勝矣。上曰。監試今將出榜乎。國榮曰。今日當出榜。而一所試官有罷職之命。似不得詣闕矣。上曰。以事過後罷職爲敎。豈不入來出榜乎。上曰。出榜當在何時。注書知入。賤臣承命出問還奏曰。試官當朝食時詣闕云矣。上曰。卿聞一所初場之試題乎。國榮曰。詩則秬鬯二卣禋于文王武王爲題。賦則雜佩以贈之爲題云矣。上曰。左副承旨仕進乎。國榮曰。今日爲病狀矣。上曰。左副承旨牌招。出榻敎國榮曰。禁府罪囚尙多。可以酌處者。從速處分。似好矣。上曰。禁府囚徒。使之書入。賤臣承命出傳。上曰。今番鞫獄。卽萬古所無之變怪。而予之情事。尙今思之。心不能定矣。國榮曰。自古聖人之善於處變者。莫如周公。而今番處分。雖質之周公。實無所愧矣。上曰。試官罷職榻敎。若不書事過後三字。添書頒布一二所。出榜更爲催促。仍命退。諸臣以次出。
정조 1년
丁酉九月初七日辰時。上御誠正閣。刑曹判書入侍時。刑曹判書鄭光漢。左承旨李亨逵。假注書洪仁浩。記事官徐龍輔金勉柱。以次進伏訖。上曰。買文賣文人。皆已捉囚乎。光漢曰。然矣。上曰。俱是松都人乎。光漢曰。代述人梁哥。卽海西人。而借述人二人。俱居松都矣。上曰。洪楫姜履永。亦皆捉來乎。洪楫則有名字之人云。何如。光漢曰。俱已捉來。而洪楫則屢次發解者矣。上曰。洪楫是洪檍之族人乎。光漢曰。乃同姓矣。上曰。姜履永則窮儒乎。光漢曰。然矣。上曰。分其首從。勘律以聞。而司僕下吏。從重科罪。可也。命光漢先退。上命亨逵書刑曹啓目批答。因命退。承史退出。
정조 1년
丁酉九月初七日午時。上詣孝明殿。親行晝茶禮入侍時。左承旨李亨逵。右承旨李義翊。左副承旨鄭民始。右副承旨徐有防。假注書洪仁浩。記事官徐龍輔金勉柱。以次侍立。上乘輿出隆孝門。詣孝明殿外幕次。具練服入就板位。俯伏哭四拜興。儀注如前。詣盥洗位盥手。陞自東階。詣尊所西向立。近侍酌酒訖。上詣香案前。北向跪三上香獻酌。上俯伏興。降復位。俯伏哭。四拜興。儀注如前禮畢。上還詣幕次。命書傳敎曰。一擧子之所持大小冊子。至於十五卷之多。狼藉披閱。不待搜挾而現露。禁亂官固有罪矣。旣禁搜身。則未能照察。容或可也。而試院之庭試官。其豈不見。設或不知。不見不知。俱是失着。昨日大臣之請罪。雖已允從。飭旣施矣。本兵重任。不可以此輕遞。一所試官金鍾秀。仍任前任。卽爲牌招。傳授命召。處分不可異同。試官李在簡李秉模朴祐源柳誼。一倂敍用。亦令仍任前職。上還內。諸臣以次退出。
정조 1년
丁酉九月初七日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。兵判不可以微事輕遞。故俄者下敎矣。國榮曰。旣示飭勵。仍任果好矣。上曰。出榜。幾何乎。國榮曰。終場今始出榜矣。上曰。賓廳出榜時。史官不往乎。國榮曰。臣於前日。以翰林往見出榜。而近未見其例矣。上曰。政廳及出榜時。翰林之往見。自是古事也。下番出去。問其前例。勉柱承命出還奏曰。別無古事之可考。而或有往見之例云矣。上曰。自前史官之往見出榜。亦有意義。其在修擧之道。豈可廢其例乎。下番出去見之。勉柱承命退出。記事官林錫喆進前。上曰。左副承旨入侍。賤臣承命出傳。左副承旨鄭民始進前。上命國榮先退。上曰。今日監試之榜。何如。民始曰。榜眼甚晦。名字之知其行列者。亦甚鮮矣。上命書公事判付。上曰。濟州罪人之發捕已久。而皆無消息。可怪矣。民始曰。似是候風之故也。上曰。鞫事之尙未收殺。殊可悶也。民始曰。計其發捕之日字。則似當非久入來矣。上命退。諸臣以次出。
정조 1년
丁酉九月初七日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。啓能之漂風可怪矣。國榮曰。聞申應周之言。則似當漂泊於楸子島云矣。上曰。果無還入濟州之慮耶。國榮曰。水路之事。有難料度。而若入泊於楸子。則數日之間。似當入來云矣。上曰。纘海泰淵。皆無文書云。渠輩亦自知其罪。而不留書札之屬矣。國榮曰。渠輩之罪惡。不關於文書之有無矣。上曰。泰淵之潛通外人等事。慶來運。另飭嚴防云。良可嘉尙矣。國榮曰。然矣。上命讀奏監試試券。上曰。科作。何如。國榮曰。詩券最勝矣。上曰。予於近日。留意於內省之工。而事爲之間。每有過差。至於不疚之境。誠難矣。國榮曰。雖謂人君之過如日月之蝕。及其更也。人皆仰之。而臣之期望於殿下者。在於初無過差之域矣。上曰。所勉深切矣。仍命退。諸臣以次出。
정조 1년
丁酉九月初七日酉時。上御熙政堂。左副承旨御營大將入侍時。御營大將具善復。左副承旨鄭民始。假注書洪仁浩。記事官徐龍輔金勉柱。以次進伏。禁府都事李基成追後入侍。上曰。御將進前。善復曰。臣奉命馳詣明陵。奉審以來矣。陵上及丁字閣碑閣無頉。而樹木太密矣。上曰。樹木繁多處。稍芟其枝則。似好矣。善復曰。然矣。去其叢生。則易以茁長矣。上曰。若令伐木。則陵官不無憑公營私之慮矣。善復曰。似無是慮矣。上曰。然則以此意知委陵官。可也。上命善復先退。上曰。禁府都事進前。基成進伏。上曰。申應周先汝出去。而尙不入來。何也。基成曰。臣與應周。同日發船。同時下陸。而兩罪人一時同來。或有意外之慮。故站站落後。非久當入來矣。上曰。啓能拿來都事。誰也。民始曰。李也。上曰。聞李之船。到中洋後。因失去處云。啓能無還入之慮耶。基成曰。似無還入之理。而似當止泊於楸子島矣。上曰。啓能若遇風溺水。則豈不切痛乎。民始曰。渠有窮天地所無之負犯。豈有溺死完體之理乎。上曰。似然矣。上曰。申應周入去時。破船幾死云。然乎。基成曰。應周所乘之船。遇風破碎。幾乎不全。而適値商船之在傍者。得以免死矣。上曰。濟州眞是出死入生之路也。上曰。啓能若還入濟州。則何時當拿來乎。基成曰。假令還入濟州。而數日候風。則自當卽來矣。上曰。纘海拿來時。景狀。何如。基成曰。臣入圍籬中。卽傳拿命。則少無恐怯之色。在道時。渠每求食索飮。無異平人矣。上曰。極凶獰矣。無論船中路上。有何語乎。基成曰。其在船上。則輒知風候。及在路中。每求飮食矣。上曰。纘海圍籬中。有何同處之人乎。基成曰。有一奴相守者。故臣同時捕出。因爲捉來。方囚果川獄中矣。上曰。善爲之矣。上曰。聞申應周復命云。使之入侍。賤臣承命出。與應周偕入進伏。上曰。汝其勞矣。聞汝破船受傷云。不至大段乎。應周曰。別無大段致傷之事矣。上曰。泰淵。何以拿來耶。應周曰。臣乘夜入圍籬中。則泰淵尙不入睡。挑燭看書。倚枕而臥。而所看之書。卽資治通鑑也。臣卽傳拿命。卽爲具格。而亦無恐怯之狀矣。其在道中。惟願速死。故臣恐有徑斃之慮。以白木更加結縛而來矣。上曰。泰淵在道。亦能飮食耶。應周曰。自就捕至于入京。雖米飮一鍾。終不食之矣。上曰。泰淵所居處。何如。應周曰。荐棘之家。卽渠初頭食主人家。而荐棘之後。卽爲逐出主人。只與渠之從人可金爲名者及二婢子同居。而每每椎牛而食之云矣。臣亦見其庫中積粟。廚下懸肉之狀矣。上曰。渠之米肉。從何出乎。應周曰。聞渠入去時。有卜物三十馱。而且有白木所入籠二馱云矣。上曰。泰淵處有何文書耶。應周曰。臣杖問其初頭食主人。則其言曰。泰淵每見京書之來。則見卽燒火云。而遍搜房中。無一片紙。但有苿命數丈。衣服封一箇矣。且聞其食主人之言。則泰淵時坐平床看書之際。忽然擲書於地。大聲痛哭云。上曰。慶來運。果善於禁束之道乎。基成應周曰。來運下去後。果爲束飭諸謫。如有自京所來書札之屬。則初不拆封。卽爲燒火云矣。上曰。纘海則無畏死之意乎。基成曰。纘海自登陸後。日日促行。且因飮食之或少。每每生恚云。尤極凶獰矣。應周曰。泰淵則初不食粒米。羅將輩雖誘之以或有生道。而全然不信之云矣。上曰。啓能拿來之狀。汝輩見之乎。基成應周曰。蒙頭而來。故不得見面。而初頭發船時。只見其蒙頭之狀矣。上曰。啓能雖還入濟州。而不久似當入來矣。應周曰。必無還入之理。不過回泊於楸子島珍島之間矣。上曰。自捕廳連爲催促。可也。上曰。纘海文書入之。承旨考見。可也。上曰。纘海文書。有何說乎。民始曰。別無他語。而有所謂再生錄者矣。上曰。其辭。何如。民始曰。乃是渠昨年被鞫酌處之事。而有曰。渠之再生。實是天高地厚之恩云矣。上曰。此冊之獨留文書中。渠有何許之意也。因命退。諸臣以次退出。
정조 1년
傳于李敬養曰。明日藥房問安。勿爲之。
정조 1년
傳于李亨逵曰。得才移義禁府事。分付捕廳。
정조 1년
傳于李敬養曰。罪人已皆盤問。推鞫姑罷。待明朝擧行。
정조 1년
傳于李亨逵曰。纘泰兩賊。昨日就拿三人。信德弼海竝上闕。
정조 1년
以咸鏡監司下批政事。敢稟。傳于鄭民始曰。政事當日爲之。
정조 1년
有政。吏批。判書李徽之進。參判徐浩修侍衛進。參議未差。右副承旨徐有防進。以尹得養爲大司憲。以鄭宇璧爲通津府使。以金致九爲祥原郡守。以申思運爲楚山府使。以李在簡爲同經筵。咸鏡監司趙㻐。藝文提學金鍾秀。繕工提調金鍾秀。軍器提調金鍾秀。訓鍊提調金鍾秀。禁衛提調金鍾秀。御營提調金鍾秀。西學敎授朴祐源。以上仍任事承傳。
정조 1년
兵批。判書金鍾秀進。參判金魯鎭。參議李鎭衡。參知李秉模病。右副承旨徐有防進。以李衍祥爲副摠管。以李柱國爲訓鍊都正。以安德鵬爲武兼。以李鼎炳爲公忠兵使。以魯東新爲吾村權管。副摠管李在簡仍任事承傳。以韓聖養爲都摠都事。同知單金宗孝。
정조 1년
傳于李敬養曰。新除楚山府使加資。
정조 1년
李敬養。以禮曹言啓曰。今番凶逆。實是亘古所無之變。幸賴皇天祖宗默佑陰隲。元惡巨魁。次第伏法。懲討快行。宗社復安。率土含生。莫不欣忭。此實國家莫大之慶。告宗廟永寧殿社稷後。京外進箋頒敎陳賀等節。不容少緩。卽爲擇日擧行。何如。傳曰。允。告祭景慕宮。一體設行。雖有列祖已行之舊例。以陳賀爲稱。事涉未安。依昨年下敎。入啓文字。勿稱陳賀。以頒赦書入事。分付。
정조 1년
又以禮曹言啓曰。自前國有大慶。京外進箋頒赦。則例有方物物膳封進之規。今此討逆後頒赦事。已爲啓下矣。大殿王大妃殿惠慶宮中宮殿方物物膳。一依冬至物目數。當爲封進。而頒赦之日。勢所未及。隨後措備封進。旣有前例。依此急速擧行之意。分付諸道及開城府。何如。傳曰。允。只大殿慈殿慈宮封進。咸鏡道江原道。勿爲封進。
정조 1년
又以禮曹言啓曰。今此討逆後告廟社頒敎等節。依例擧行事取稟草記。允下矣。告廟社頒赦吉日時。令日官推擇。則今九月二十四日午時爲吉云。同日曉頭。先行告祭於宗廟水寧殿社稷。而午時頒赦事。知委擧行。何如。傳曰。允。
정조 1년
李敬養。以義禁府言啓曰。罪人救療。何等緊重。而病重罪人下府之時。救療官互相推托。不爲隨來。以致緊急手本之稽滯。事極駭然。當該救療官。令該曹問名。照律嚴處。何如。傳曰。允。
정조 1년
李敬養。以問事郞廳。以鞫廳大臣意啓曰。臣等未到府之前。罪人啓能。已爲物故於路次之意。敢啓。答曰。知道。
정조 1년
李亨逵。以義禁府言啓曰。大逆不道罪人纘海。旣已承服正刑。其父母妻妾子女祖孫兄弟姊妹。子之妻妾。伯叔父兄弟之子。年歲姓名存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。罷守令降邑號等事。令各該司奉承傳擧行。何如。傳曰。允。
정조 1년
李敬養。以義禁府言啓曰。罪人任宗周參的定配。罪人李克己加刑一次。減死絶島定配。罪人具翼遠減死邊遠定配事。命下矣。罪人任宗周咸鏡道端川府參的定配。罪人李克己今已加刑一次。全羅道珍島郡減死絶島定配。罪人具翼遠咸鏡道慶源府減死邊遠定配。而以傳敎內辭意。具罪目。依例發遣府書吏羅將。押送于各其配所。何如。傳曰。允。
정조 1년
又以刑曹言啓曰。因義禁府啓辭。病重罪人下府時。救療官互相推托。不爲隨來。以致手本之稽滯。救療官照律嚴處事。命下矣。謹按大明律。則獄囚應請給醫藥而不給。因而致死者。杖六十徒一年。當該救療官李弼蕃卞重觀。各決杖六十後。李弼蕃慶尙道寧海府。卞重觀全羅道潭陽府。竝定配所押送之意。敢啓。答曰。知道。
정조 1년
又以刑曹言啓曰。因義禁府啓辭。大逆不道罪人纘海籍沒家産事。命下矣。罪人纘海奴婢等。令京兆相考帳籍。亦爲知委於五部及各該道。使之一一査出。修成冊報來後。依例花名。永屬公賤之意。敢啓。答曰。知道。
정조 1년
丁酉九月初八日。兼春秋朴行淳。
정조 1년
刑曹啓目。因許儆駕前上言。晉州前牧使兪彦鉉。時牧使鄭致儉。竝令該府拿處。何如。啓。傳曰。依允。
정조 1년
丁酉九月初八日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。鞫事以啓能之不入來。今日將不得收殺矣。國榮曰。然矣。而啓能亦應非久入來矣。上曰。軍兵之把守。亦甚可悶。鞫事收殺。則卽當撤罷矣。國榮曰。宣傳官申應周。今番發捕之行。屢經死境於越海之際。菫菫生出。而亦能罔夜上來。非但勤苦。其心可尙矣。上曰。然矣。國榮讀奏公事。上命書判付。仍命退。諸臣以次退出。
정조 1년
丁酉九月初八日酉時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。能賊雖已遲晩。以未捧結案。不得正法。豈不憤惋乎。昨年以未結案而正法。有所禁令者。予意有在。然此等事。立法之後。亦多有掣肘處。甚可恨也。國榮曰。逆如啓能。而拘於定制。雖以王者之威。不得施當用之刑。此正古人所謂法不可低仰者也。以是群情雖莫不憤惋於劇賊之失刑。亦莫不欽歎我殿下牢執之聖衷矣。雖然三司之請。固是執法之常論。亦不可以有令甲。一向摧折之也。且以今番事觀之。大凡聽獄之難。亦是殿下深留聖意處也。若於能賊拿鞫之時。徐徐究問。期於結案。則決無未捧結案之理矣。當初之急急究問。雖出於群情之齊憤。而於此亦可見折獄之難矣。上曰。卿言果如予意矣。國榮讀奏禮曹頒赦草記。上命書判付。仍命退。諸臣以次出。
정조 1년
丁酉九月初八日酉時。上御誠正閣。右承旨入侍時。右承旨李義翊。假注書洪仁浩。記事官徐龍輔金勉柱。以次進伏訖。上曰。頒敎擇日。姑未爲之云耶。義翊曰。然矣。上曰。分付當直囚徒記入之。事變注書入侍事。注書出去分付。可也。賤臣承命出傳。上命書傳敎曰。罪人信德。不但與聞凶謀。六月晦相範輩會集渠家之說。旣出於南興老之口。則其所罪犯。不止於與聞而已。且正法諸賊招中所出內人中官名字。尙不査覈。豈不爲窮鬼之徒反噬之計乎。信德決難容貸。而盤問甚緊。依前劃紙。加刑準次後。若不直招。勿爲請刑。更爲加刑。期於輸款。罪人弼海。渠招中內官房直奇同。與其妹內人永丹作梯。欲售刺客之計。而計雖未成。當初設計。與海根世福無異。其間作俑之宦妾。宜無不知之理。且雖非奇同。其他凶計。亦當有居間之中官。內人以此意爲問目。加刑取服。限十五度停刑。信德處中官內人事。亦爲盤問。罪人大燮。則興文龍輝懷刃犯闕之時。渠家爲謀議之所。其間隱情。決無不知之理。加刑一次。反覆究問後。卽爲議啓事。史官傳諭于委官。又命書傳敎曰。罪人任宗周。當昨年鞫囚之時。吾必不免。往辭墳墓之說。旣出於罪囚之供。而渠之發明。予則曰。不成說矣。對所親人相吐心中之言。元非理外之事。則渠安敢以此爲發明之計乎。雖然所坐不足輕重於獄情。參酌定配。罪人李克己。可謂殺無赦。所捉書札。至凶極奸。所可道也。言之汚口。渠之兄弟。爲凶賊之爪牙。固不足怪。而昨年御極之後。有此凶言。則論以法律。無一可生之道。而克生尙在。克己先誅。殊非綜核之道。亦不必如渠之事。曠日鞫問。特以惟輕之典。加刑一次。減死絶島定配。罪人具翼遠啓能謀議推戴之時。以翼遠爲閫任定議。其常時之親密可知。況渠旣是所謂門徒。綢繆情迹。昭不可掩。而巨魁旣除。脅從宜恕。減死邊遠定配。上曰。囚徒案催促入之事。注書出去分付。可也。賤臣承命出傳。因命退。承史退出。
정조 1년
李亨逵啓曰。合辭方張之時。諫院無詣臺之員。推鞫進去外。呈告人員。竝卽牌招。何如。傳曰。允。
정조 1년
李敬養。以弘文館言啓曰。新除授副修撰姜忱。卽爲牌招察任。何如。傳曰。允。
정조 1년
以副修撰姜忱再牌不進罷職傳旨。傳于李敬養曰。只推。
정조 1년
以副修撰姜忱牌不進罷職傳旨。傳于李敬養曰。只推。更爲牌招。
정조 1년
李敬養啓曰。明日朝講。憲府無進參之員。除在外推鞫進去外。未肅拜呈告人員。倂待開門牌招。以爲推移入侍之地。何如。傳曰。允。
정조 1년
李亨逵。以義禁府言啓曰。晉州前牧使兪彦鉉。時牧使鄭致儉。令該府拿問處之事。傳旨啓下矣。兪彦鉉下去公淸道庇仁地。鄭致儉時在任所云。依例發遣府羅將。竝拿來。何如。傳曰。允。
정조 1년
李亨逵。以義禁府言啓曰。卽接漢城府牒報及北部成冊。則大逆不道罪人纘海應坐諸人。査出以來矣。妻福兆平安道孟山郡爲婢。子虎狼年二。以年未滿。依律免絞。咸鏡道會寧府爲奴。女墨三明川府爲婢。而令刑曹押送于各其配所。何如。傳曰。允。
정조 1년
又以刑曹言啓曰。因義禁府啓辭。罪人纘海妻福兆。平安道孟山縣爲婢。子虎狼年二。以年未滿。依律免絞。咸鏡道會寧府爲奴。女墨三明川府爲婢。令刑曹押送配所事。命下矣。罪人福兆虎狼墨三等。時在京畿廣州地云。發關捉來。卽爲押送之意。敢啓。答曰。知道。
정조 1년
以大司諫吳載紹牌不進罷職傳旨。傳于李亨逵曰。只推。
정조 1년
李敬養。以刑曹言啓曰。罪人啓能之女。李觀源之妻。絶島定配事。陳達蒙允矣。罪人惠姜全羅道珍島郡金甲島定配所。卽爲押送之意。敢啓。答曰。知道。
정조 1년
又以義禁府言啓曰。因持平洪樂恒上疏。李普天放逐鄕里事。批下矣。李普天放逐鄕里之意。敢啓。答曰。知道。
정조 1년
副司直閔鍾燮疏曰。伏以。亂逆之作。從古何限。而豈有如近日諸賊者哉。其糾結之陰祕。排布之凶慘。醞釀之有由來。而危機急變。在於呼吸之頃。何幸神天默佑。罪人斯得。亂本旣除。而邦基復鞏。天討載擧。而輿憤小洩。斯實宗社無疆之休。臣民莫大之慶。而憂悸未定。寢夢猶愕。驚遑歡忭。中外同情。仍伏念。臣家昔嘗以忠藎著稱。而及至近來。凌夷顚覆。久爲識者之憂。果然凶恒逆弘。爲千古所無之劇賊。而往年今歲。疊出層生於一門之內。噫嘻痛矣。此誠國家之大變。神人之共憤。而若臣者。旣愧古人之別族。復見今者之近出。門戶殘敗。家世僇辱。沬血致討。固是天理之同然。驚心痛骨。抑亦私義之倍切。臣名之燮字。義不可仍存。將欲易以顯字。玆敢不避煩猥。進身輦下。冒昧陳籲。伏願聖慈。俯垂諒察。亟命有司。許臣所請。俾遂至懇。千萬幸甚。答曰。省疏具悉。疏請改名事。依施。
정조 1년
持平洪樂恒疏曰。伏以。臣至愚極陋。無所比數。不合於淸朝言責之任。而向來除旨。忽下於帳殿訊囚之時。義重沐浴。章皇出肅。而至今因仍蹲冒。實非初料。且間遭慘慼。私情悲毒。連日違召。分義虧損。惶懼無地。日前賓對有命。天牌繼臨。不得言私。隨參諸臺之後。只謄故紙之傳。自顧官名。尤增愧恧。而又有難强之勢焉。臣之老母。年過七袠。素患風痺之疾。當此涼秋。諸症發復。自經喪慼之後。舊病新恙。竝時交劇矣。昨自鞫坐。乘昏歸家。則偶因失攝。症勢添加。食飮全廢。委臥床席。轉側須人。臣單獨一身。左右扶將。不忍少離。則今此所叨之職。雖不持被之緊劇。以此情勢。不可一時離捨供職之道。情理十分煎迫。玆敢冒死仰瀆於仁覆之下。伏乞聖慈。特垂矜憐。亟遞臣職。俾得專意救護。以伸至情。不勝萬幸。臣於乞免之章。不宜贄及他說。而事在目下。不能泯默。敢此附陳。惟聖明垂察焉。今番凶逆。實亘萬古所無之變也。窩窟己破。黨與次第就法。而猶爲餘孼未究者。其中罪重而律輕者。卽金相翊宋榮中朴宗集是已。相翊托婚逆簡。自作切姻。附麗賊能。稱以鶴南。則其密地譸張之形。暗裏排布之狀。昭昭難掩。卽是凶賊中一鷹犬也。當此究覈窮治之時。如此之類。不可荐棘而止。瑩中之曲護麟賊。以其三不必知說。曰以未詳。肆然仰對。又以深文二字。敢爲發口。反斥秉義之章。陰譎叵測。與麟賊不必知之說。一以二二以一。而麟賊旣伏王章。則瑩中之獨逭誅戮。罪止荐棘。實爲失刑之大者。宗集之罪。已悉於前後啓辭中。而雖尋常記事。不敢遺漏。莫重筵說。惟意刪去。麟賊不道之說。旣不書之。先大王懇惻之敎。亦不載錄。則惟此一事。於渠已是死罪。而及承改修之命。又以不敢强書抵賴者。尤極萬萬凶測。究厥情狀。只知有麟賊。而不知有國法。曲護凶逆之計。綻露無餘。而其間陰祕情節。不可不究覈得情。豈可絶島安置而止乎。臣謂相翊瑩中宗集。竝令王府拿鞫嚴問。快正王法。斷不可已也。前掌令李普天。賦性陰祕。行己悖戾。蝨附相翊之狀。世所共知。而年前代聽之擧。義理明正。凡有血氣者。孰不蹈舞。而普天身爲臺臣。不顧國家之大慶。只聽相翊之指使。偃然在家。稱以在外。不參於朝參。究其情狀。亦一相翊。而銓曹只施拔望之罰。輿情久而益駭。臣謂前掌令李普天。亟施竄配之典。宜矣。答曰。省疏具悉。金相翊宋瑩中朴宗集等事。不允。李普天事。眞所謂不足道。何必竄配。放遂鄕里。可也。爾其勿辭察職。
정조 1년
戶曹參議金亮行疏曰。伏以。從古以來。亂逆何限。而豈有如今日諸賊者哉。其謀計至凶。機括至危。凡在含生之列者。孰不沬血飮泣。驚心痛骨。而尙幸神天默佑。罪人斯得。雖天誅未訖。而輿憤少洩。至若庭籲之日。小大遑遑。有以見擧國之同情。乃殿下深念宗社之計。勉從臣民之請。而哀傷惻怛之意。藹然於絲綸之間。嗚呼。斯其爲義之精仁之至也。臣始焉憂悶。繼以欽仰。有不自已。仍伏念。臣虛縻職名。已及半載。迄未蒙指揮。陳章祈請。徒干恩數。泯默恭俟。惟增惶蹙。自聞逆變之作。區區憂慮。無所不至。初欲進身近京之地。粗伸候慰之微誠。與聞懲討之末議。而素患諸證。入秋以來。一倍增劇。最是呼吸喘促。筯絡孿縮。實無自力登途之望。欲起而還仆者。屢矣。情禮曠廢。生不如死。只有撫躬自悼而已。況臣所叨。雖是該曹。方此鞫獄未畢。百僚奔奏之日。一向瘝曠。甚非事宜。玆不得不略控短章。仰恭微懇。伏乞聖明。俯賜諒照。亟遞臣職。仍勘其罪。以幸公私焉。答曰。省疏具悉爾懇。逆孼作凶。禍在不測。而何幸罪人斯得。次第正刑。從此賊徒之陰謀。庶幾可消。但推戴之名。出於近宗。上念宗社之重。下徇臣民之請。公法所拘。不得不割其私恩。噫噫。予之情私之迫切。殆難狀道。大抵主勢之孤危。而朝象之靡定。凶賊安得不窺覘乎。思之寒心。此專在於激揚之政。猶未盡擧。面陽之徒。又未盡祛故也。當此之時。予之招徠爾等之意。日甚一日矣。此際爾疏適到。辭巽若前。大失所圖。益恨予延訪之未篤也。爾等倘或言予如渴之望。何邁邁之至於此甚。玆因疏批。更布心曲。爾其體小子慇懃之意。亟回遐心。卽卽幡然。庸副予側席之思焉。此批答。遣史官傳諭于戶曹參議金亮行處。
정조 1년
大司諫吳載紹。執義任觀周。司諫李謙彬。應敎李在學。持平鄭淵淳。獻納洪周萬。校理李儒慶洪明浩。副校理鄭志儉。正言李思祚金翊休。修撰林蓍喆尹尙東。副修撰朴祐源啓曰。請和緩爲先削去其號。依律處斷。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先極邊遠竄。措辭竝見上答曰。不允。
정조 1년
吳載紹任觀周李謙彬鄭淵淳洪周萬李思祚金翊休啓曰。請薪智島定配罪人敬彬。熊川縣定配罪人成運。亟令王府更爲設鞫得情。請還寢象厚放歸田里之命。仍施絶島定配之典。請洪樂任亟令王府設鞫嚴問。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請還寢龜柱發捕都事還來之命。亟令王府設鞫嚴問。快正邦刑。措辭竝見上噫。今番窮凶諸賊。誠往牒所無之變。而逆禶以王室近親。名出凶徒之推戴。宮城吹角。擧國鼎沸。宗社危如一髮。禍機迫在呼吸。渠有一分臣子之心。固當卽地滅死。而食求其飽。衣求其煖。必欲圖生。復見天日等說。若有所恃者然。究厥心腸。已極萬萬叵測。而以殿下至仁至愛之德。不忍加誅。至使大臣禁堂往問於渠。則猶復頑忍不動。終始拒逆。至曰。我豈可死。卽此一節。尤可見其情狀之陰慘矣。臣等雖不敢以傅會之說仰陳。而逆禶未死之前。獰風怪雨。浹日大作。折木飛瓦。山川決裂。及其物故之後。天氣開霽。日星昭朗。噫。天心如此。其爲對國之敵。於此尤可驗矣。渠旣自盡。王章未伸。輿憤尙切。請逆禶妻孥緣坐籍産等節。一依金吾草記擧行。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕疏。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能亟施孥籍之典。答曰。不允。
정조 1년
任觀周啓曰。請大靜縣爲奴罪人金壽賢依律處斷。請爲奴罪人河翼龍金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施遠竄之典。請海南縣竄配罪人金載順。亟令王府設鞫嚴問。請故判書李潭亟施追削之典。請遠竄罪人洪達洙。亟令王府更加嚴問。依律處斷。請遠竄罪人聖中。亟令王府嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。請黑山島島配罪人李普溫設鞫嚴問。請趙濟泰海南縣定配罪人李潤成。更令王府設鞫得情。施以當律。措辭竝見上答曰。不允。
정조 1년
吳載紹洪周萬李思祚啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟令王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放遂罪人有臣宗甲義駿等。竝令王府設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。夬施當律。請還寢秀愛福氷等酌處之命。依律處斷。請海美縣定配罪人申光復。更令王府設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府罷鞫得情。夬正王法。措辭竝見上定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠擬議於閫帥之任。其陰凶情節。爛熳昭不可掩。而究覈未竟。酌處有命。王章未伸。輿情愈激。請定配罪人具翼遠。亟寢酌處之命。仍令王府嚴鞫得情。夬施當律。答曰。不允。
정조 1년
丁酉九月初九日。兼春秋朴行淳。
정조 1년
義禁府啓目。司憲府監察鄭亮采。以試所不能檢搜罪。刑推得情。何如。啓。傳曰。除刑推議處爲良如敎。
정조 1년
義禁府啓目。司僕寺前僉正申景祖供職駭然。所當請刑。而年滿七十。上裁。何如。啓。傳曰。罷職放送爲良如敎。
정조 1년
義禁府啓目。監試一所監試官朴東煥。禁亂官梁龍甲等。不能檢飭科場。罪刑推得情。何如。啓。傳曰。除刑推議處爲良如敎。
정조 1년
丁酉九月初九日午時。上詣孝明殿。親行晝茶禮入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書洪仁浩。記事官徐龍輔金勉柱。以次侍立訖。上乘輿出隆孝門。詣孝明殿外幕次。易服入就板位。俯伏哭四拜興。詣盥洗位盥手。陞自東階。詣尊所西向立。近侍酌酒訖。上詣香案前。三上香獻酌。俯伏興。出就板位。俯伏哭。四拜興。儀注如前禮畢。上命書傳敎曰。騎馬九匹立之。史官三員待命。上曰。預備下番兩翰林及廳注書。分詣元陵永陵永祐園。奉審以來。可也。上還內。承史退出。
정조 1년
丁酉九月初九日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮讀奏公事訖。上曰。箕伯狀啓中鄭益儉事。何如。國榮曰。還穀作錢等事。誠可駭矣。上曰。試射欲於明日爲之。兵判將臣及軍門郞廳。當爲試官矣。國榮曰。以此分付。似好矣。上曰。用人之道。宜廣取人才。而朝廷任使之臣。鮮少莫甚。此誠可悶矣。國榮曰。人才渺然之歎。自古已然。而大抵人君。苟於任使之際。敎導之誘掖之。使之入於彀律之中。則實無可棄之人矣。上曰。卿言是矣。上曰。左副承旨入侍。賤臣承命出傳。左副承旨鄭民始進前。副提調先退。上命書傳敎曰。罪人信德泰淵。依前問目。嚴刑取服。準次後勿爲請刑。加刑取服事。傳于委官。又命書傳敎曰。親鞫旣罷。自今日經筵取稟入之。上曰。兵曹參議入侍。賤臣承命召入。兵曹參議李鎭衡進前。上曰。近來門禁。何如。鎭衡曰。連爲申飭。故門禁頗嚴矣。上曰。果無攔入之弊乎。鎭衡曰。或有攔入者。則另加棍治。故近無亂入之弊矣。上命書傳敎曰。明日將臣兵判三營文郞入侍。上曰。御營文郞廳誰也。民始曰。李在學也。以明日視事取稟。上曰。只朝講。上曰。昨日親鞫時。兵曹參議亦聞啓能之供乎。鎭衡曰。臣亦聞之。而所供多有凶惡之說矣。如此巨魁。未得正法。不勝痛惋矣。民始曰。渠供文義之說。已是斷案。而致使徑斃。失刑大矣。上命書傳敎曰。推鞫姑罷。待明朝擧行。仍命退。諸臣以次出。
정조 1년
丁酉九月初九日申時。上御誠正閣。左副承旨入侍時。左副承旨鄭民始。假注書洪仁浩。記事官徐龍輔金勉柱。以次進伏訖。上曰。啓能之未及正法。終至徑斃者。誠極痛惋矣。民始曰。渠旣遲晩。則未及正刑者。在獄情則無關。而其爲臣民之憤痛。容有極哉。且其帳殿發惡之狀。尤極凶獰矣。上命書兵判將臣明日入侍傳敎。仍命退。承史退出。
정조 1년
丁酉九月初九日初更三點。上御誠正閣。右副承旨入侍時。右副承旨徐有防。假注書洪仁浩。記事官徐龍輔金勉柱。以次進伏訖。上命書傳敎曰。罪人大燮爲興文之主人。又爲相範之族屬。渠家又作會謀之所。興文龍輝挾匕日。軍官五十人作隊犯闕之說。俱出於謀議之席。則渠豈無預聞之理。而興文面質時。亦不別白發明者。今番獄情。最難決者大燮也。然反復思之。設或聞之。與紹介與同謀。煞有間焉。範格等諸賊凶謀。渠輩之家屬奴輩。無不參聽。此輩旣不盡誅。則以參聞而不同謀。特施惟輕。失刑無甚大段。滯囚多日。收殺無期。亦不可不念。姑從罪疑之典。絶島減死安置。又命書傳敎曰。罪人弼海。渠旣以知情不告。不待加刑。卽爲遲晩。方在結案前。而屬之參聞而不參謀。與大燮同施曠蕩之典。似不至大段失刑。加刑一次後。絶島減死安置。又命書傳敎曰。罪人南興老。爲述海之狎客。隨去謫所。而又於相範輩聚會信德家時。渠亦同席。則宜無不聞凶謀之理。而終是抵賴。雖甚痛惡。實則與大燮弼海無異。酌處似無異同。然受刑只是三度。雖欲輸款。勢不可得。加刑一次究問後。如無隱情。一體減死。絶島安置事。分付鞫廳。又命書傳敎曰。罪人趙嵎就捕之後。尙不親鞫。予意有在。且其別無隱計。可知於供辭。參酌定配。又命書傳敎曰。罪人相吉子曾一與恭燮獻遂。同邑爲奴。曾一移定於濟州。獻遂移定於北邊。相烈之與繼興同邑爲奴。移定於大靜事。卽爲分付刑曹。其他罪人應坐之疊配者。刑判詳閱徒流案草記移定事。亦爲分付。有防曰。諸罪人酌處之敎。雖出我聖上好生之德。而大燮弼海旣已知情。至於趙嵎。則尤不可輕先酌處矣。上曰。予意亦有在矣。相範輩家屬奴輩。無不與聞凶謀。而不可一一誅之。則大燮輩之傳生。亦何妨也。上曰。出場無期。臺啓可慮。酌處諸罪人。待城門開後卽爲發配事。注書出去分付。可也。賤臣承命出傳。又命書傳敎曰。罪人金得才朴得材中一得才。情跡有十分凶惡者。與海根世福何異哉。昨日有究問之敎。而似是聽瑩。以此意更爲傳于委官。兩姓漢分別後。箇箇嚴刑。期於得情。上命退。承吏退出。
정조 1년
李敬養。以弘文館言啓曰。副修撰姜忱。旣有只推之命。更卽牌招察任。何如。傳曰。允。
정조 1년
李敬養啓曰。明日次對。兩司長官當爲進參。而憲府無進參之員。除在外外。行大司憲尹得養。執義任觀周。持平洪樂恒鄭淵淳。竝待開門牌招。以爲推移入侍之地。何如。傳曰。允。
정조 1년
李敬養。以義禁府言啓曰。罪人大燮絶島減死安置。罪人趙嵎參酌定配事。命下矣。罪人大燮全羅道濟州牧大靜縣減死安置。罪人趙嵎濟州牧旌義縣定配。而以傳敎內辭意。具罪目。依例發遣府羅將。押送于各其配所。何如。傳曰。允。趙嵎則他道定配。
정조 1년
又以義禁府言啓曰。罪人趙嵎濟州牧旌義縣定配事草記。以他道定配事。批下矣。罪人趙嵎全羅道靈岩郡楸子島定配。而以傳敎內辭意。具罪目。依例發遣府羅將。押送配所。何如。傳曰。允。
정조 1년
李亨逵。以問事郞廳。以鞫廳大臣意啓曰。罪人南興老加刑一次究問後。如無隱情。減死絶島安置事。命下矣。依傳敎。加刑準一次。箇箇嚴訊。反覆究問。而與聞凶謀一節。終始發明。別無隱情之更加取服者。令該府依傳敎擧行之意。敢啓。答曰。知道。
정조 1년
又以義禁府言啓曰。罪人南興老加刑一次究問後。如無隱情。減死絶島安置事。命下矣。罪人南興老加刑一次。箇箇嚴訊。反覆究問。而與聞凶謀一節。終始發明。別無隱情之更加取覆者。令本府依傳敎擧行之意。委官旣已草記。罪人興老全羅道濟州牧旌義縣。減死絶島安置。而以傳敎內辭意。具罪目。依例發遣府羅將。押送配所。何如。傳曰。允。
정조 1년
又以義禁府言啓曰。卽接廣州府成冊。則大逆不道罪人纘海子今年生。査出以來矣。今年生年一。以年未滿依律免絞。平安道寧遠郡爲奴。而令刑曹押送配所。何如。傳曰。允。
정조 1년
持平洪樂恒牌不進罷職傳旨。傳于李敬養曰。只推。
정조 1년
傳于李敬養曰。次對明日爲之。
정조 1년
李亨逵。以刑曹言啓曰。罪人相吉子曾一與恭燮獻遂同邑爲奴。曾一移定於濟州。獻遂移定於北邊。相烈亦與繼興同邑爲奴。移定於大靜。其他應坐之疊配者。詳閱徒流案草記移配事。命下矣。依傳敎。罪人曾一移定於全羅道濟州牧。罪人相烈移定於大靜縣。竝令該道道臣卽爲押送事。發關分付。其餘孥籍罪人等緣坐定配者。旣自義禁府定配所入啓。更令該府詳閱徒流案。抄出其疊配者。待其釐正啓下後。自臣曹發關移配。其他未孥籍自本曹散配者。同時移定。亦有疊配之慮。待義禁府擧行後詳考移定。罪人獻遂。初以巨濟。定其配所。更以全羅道康津縣薪智島筵稟移配。而昨日抄入時。以初配邑巨濟書入。而罪人相範之子斗望金。爲奴於薪智島。亦不可疊配。罪人獻遂。依下敎。移定於咸鏡道三水府。令道臣卽爲押送事。發關分付。而莫重入啓文書。有此不審之失。惶恐待罪之意。敢啓。答曰。知道。勿待罪。
정조 1년
鄭民始。以兵曹言啓曰。依下敎。宣傳官南有寬決棍五度之意。敢啓。答曰。知道。
정조 1년
李義翊。以賑恤廳言啓曰。因傳敎。農圃農人七十二名。各米一斗式賜給之意。敢啓。答曰。知道。
정조 1년
行大司憲尹得養。大司諫吳載紹。執義任觀周。司諫李謙彬。應敎李在學。持平鄭淵淳。獻納洪周萬。校理洪明浩李儒慶。副校理鄭志儉。正言李思祚金翊休。修撰尹尙東林蓍喆。副修撰朴祐源啓曰。請和緩爲先削去其號。依律處斷。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福爲先極邊遠竄。措辭竝見上答曰。不允。
정조 1년
尹得養吳載紹任觀周李謙彬鄭淵淳洪周萬李思祚金翊休啓曰。請薪智島定配罪人敬彬。熊川縣定配罪人成運。亟令王府更爲設鞫得情。請還寢象厚放歸田里之命。仍施絶島定配之典。請洪樂任。亟令王府設鞫嚴問。請薪智島安置罪人宋瑩中荐棘。請智島定配罪人金相翊荐棘。請彦衡養遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請龜柱發捕都事還來之命。亟令王府設鞫嚴問。快正邦刑。請逆禶妻孥緣坐及籍産等節。一依金吾草記擧行。請遲晩後物故罪人啓能。亟施孥籍之典。措辭竝見上前判書朴宗德。賦性陰譎。行己麤鄙。姻婭賊麟。附麗逆厚。仰其鼻息。有若使喚之老奴。受其頣指。無異傳令之賤卒。十載秉銓。專事爲厚麟樹凶黨。爲一世之所嗤點。久矣。以宗集日記事言之。初不直書。又事違拒。究其情狀。已是萬萬叵測。則宗德亦豈敢曰。在家不知。論其負犯。有浮於宗岳。而偃息城闉。輿憤尙切。請前判書朴宗德施以屛裔之典。答曰。不允。末端事何足責也。放逐鄕里。可也。
정조 1년
尹得養任觀周啓曰。請大靜縣爲奴罪人金壽賢依律處斷。請爲奴罪人河翼龍金重得亟命王府。設鞫得情。快正王法。請梁山郡定配罪人錫達依律處斷。請削出罪人金漢耆。亟施竄配之典。請海南縣竄配罪人金載順。亟令王府設鞫嚴問。請故判書李潭亟施追削之典。請遠配罪人洪達洙。亟令王府。更加嚴鞫。依律處斷。請遠竄罪人聖中。亟令王府設鞫嚴問。期於得情。快正王法。請削版罪人有臣宗甲義駿。竝令王府設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。請黑山島島配罪人李普溫設鞫嚴問。請濟泰海南縣定配。罪人李潤成。更令王府設鞫得情。施以當律。措辭竝見上定配罪人趙嵎。以物故罪人峸之弟。今番諸賊之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請定配罪人嵎亟寢酌處之命。仍令王府設鞫得情。快正王法。定配罪人南興老。以逆述之狎客。隨在謫所。究其情狀。已極萬萬叵測。而又於逆範上下齊會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請定配罪人南興老亟寢酌處之命。仍令王府設鞫得情。快正王法。答曰。不允。
정조 1년
吳載紹李思祚啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟令王府設鞫得情。快正王法。請海南縣定配罪人李弘濟。亟令王府設鞫嚴問。請海南縣竄配罪人金載順。亟令王府設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴相岳放釋之命。請寶城郡屛裔罪人朴宗集。爲先絶島安置。請遠竄罪人聖中。放逐罪人有臣宗甲義駿等。竝令王府設鞫嚴問。期於得情。快正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。更令王府嚴鞫得情。請楸子島定配罪人尹弘烈。亟令王府設鞫嚴問。請金甲島爲奴罪人克觀。古今島爲奴罪人克泰泗川定配。罪人萬赫。更令王府設鞫得情。快正王法。請定配罪人具翼遠亟寢酌處之命。仍令王府嚴鞫得情。快施當律。措辭竝見上罪人大燮。以逆範之族屬。爲興文之主人。渠家又作會謀之所。而興文龍輝挾匕之日。軍官五十人作隊犯闕之說。俱出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮。亟寢酌處之命。仍令王府設鞫得情。夬正王法。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰。國有法乎。請減死罪人弼海亟寢酌處之命。仍令王府設鞫得情。快正王法。前承旨尹得毅。本以愚駭之性。濟以濜猾之習。不學無恥。惟利是趨。以養厚之死友。爲光綏之食客。日夜綢繆。所營者何事。風雨造請。所議者何謀。行跡之陰祕。與李鎭常。實無異同。而尙今漏網。物論駭。請前承旨尹得毅。施以屛裔之典。答曰。不允。末端事。何足責也。放逐鄕里。可也。
정조 1년
丁酉九月初十日辰時。上御熙政堂。朝講入侍時。領事鄭存謙。特進官鄭尙淳。同知事鄭光漢。特進官金鍾秀。大司憲尹得養。大司諫吳載紹。參贊官李敬養。侍讀官洪明浩。檢討官林蓍喆。假注書洪仁浩。記事官徐龍輔金勉柱。以次進伏訖。上讀前受音。自九月丁卯子同生。止志不在於朝桓也。明浩讀春秋第六卷。自七年春二月己亥。止亂臣賊子懼。上讀新受音訖。上曰。上番陳文義。明浩曰。五刑五用。謂之天討。人君之賞罰人。非有私好惡於人也。惟當恭行天命而已。苟或有一毫私意。不嚴於懲討之義。則比若天道之有陽無陰。歲功無由而成矣。經不書秋冬二時。其旨微矣。其辭嚴矣。顧今亂逆之變。政宜威用天討之時。而逆魁如啓能者。終逭藁街之誅。烏在其天討有罪之義乎。追施之律。終始靳許。雖仰聖意之所存。而逆如啓能者。不可以常例論也。伏願聖明。深念奉天討之意。夬允正王法之請焉。上曰。所陳雖是。啓能旣不結案。何可正法乎。以啓能之逆而終至失刑。豈不憤惋。而法旣一定。不可輕易撓改矣。上曰。下番陳之。蓍喆曰。以此二章觀之。則其曰。焚咸丘者。可見聖人愛物之德也。其曰。鄧候穀伯來朝者。蓋爲王者懲討之法也。苟或徒循釣而不弋之意。少忽有罪必誅之典。則不幾近於有恩而無威乎。啓能之不得正法。實爲今日臣子之憤。而殿下之終靳追律。有乖聖王明威之道矣。伏願深留聖意焉。上曰。已諭於上番矣。上曰。領事陳文義。可也。存謙曰。兩儒臣旣以奉天討誅亂逆之義。迭奏於前。臣無容更陳。而大凡春秋一書。以天自任。恩威互施。袞鉞雙行者。乃是春秋一部之大旨也。雨露之餘。霜雪隨降。則上天所以成物也。綸綍之下。關石隨擧。則人君所以治國也。上天生物之仁。聖王好生之德。未嘗不在於霜雪刑罰之中者。乃所以生物而愛民也。伏願殿下。一動一靜。必法天道。凡於恩威之際。刑賞之間。一以奉天爲主。則天之所在卽理也。何憂乎治道之不成乎。何慮乎人心之不淑乎。上曰。所陳文義。好矣。上曰。以次陳文義。可也。光漢曰。不合圍不掩群。可見聖人愛物之德。而至於黨逆者。則必誅之矣。尙淳曰。人君奉行天討。則亂逆自然知懼。此後逆變之不作。惟在今日懲討之得宜矣。鍾秀曰。焚咸丘者。非但惡其多殺也。以其淫獵故書。方今聖明在上。臣非敢曰。或有淫獵之過。而每於此等處。常加聖念。則自無聲色遊觀之累矣。上曰。所陳俱好矣。敬養曰。經筵玉堂。旣已備陳。臣無容更贅矣。得養曰。俄於閤外。臣之所挾冊子。不卽持來。致令空手入侍。揆以事體。誠極未安。臣有溺職之失。而入侍玉堂。亦不可無飭。請玉堂上下番推考。上曰。依啓。出擧條載紹曰。顧今進講之冊。卽春秋懲討之書也。開筵之時。亦秋冬肅殺之候也。啓能之逆。乃是亘古所無之劇賊。而殿下終靳孥籍之律。恐有乖於春秋懲討之義。秋冬肅殺之氣也。臣職忝臺閣。敢此因文義仰達矣。上曰。予之靳許。意有在矣。光漢曰。能賊孥籍之啓。已發於兩司。而未蒙允許矣。如此劇賊應坐之律。決不可寘之近京之地。亦不可拘於免坐之年限。而絶島則罪人充滿。有難疊配。竝其奴屬發配於西北極邊。何如。上曰。依爲之。奴屬竝所配處爲奴。可也。出擧條存謙曰。日已向晏。諸臺則使之傳啓於臺廳。何如。上曰。唯。上命退。諸臣以次退出。
정조 1년
丁酉九月初十日酉時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。仍命退。諸臣以次出。
정조 1년
丁酉九月初十日戌時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。仍命退。諸臣以次出。
정조 1년
鄭民始。以二所巡廳言啓曰。去夜二更量。犯夜人別監劉景祐金哲大權章漢。四更量。犯夜人別監安重顯。執捉之意。敢啓。答曰。事勢似然。今番則分揀。
정조 1년
以執義任觀周牌不進罷職傳旨。傳于鄭民始曰。只推。
정조 1년
備忘記。宣傳官具純申應周別軍職差下。
정조 1년
傳于李敬養曰。大臣備局堂上引見。
정조 1년
傳于李亨逵曰。所漏之啓。與他啓有異。以此自下引義。自上處分。則其可成說乎。以此意令兩司諸臣知悉。大司憲以下。卽爲牌招。使之參鞫。
정조 1년
備忘記。內乘別軍職宣傳官三廳內試射。春秋每等爲之。郊外幸行爲之。蓋出於勸奬優異之法意也。必皆親臨。試以各技。得中則賞賚甚厚。且加資或直赴。亦從此出。始初設置之聖意。有以仰矣。是以當月無暇。則雖退定後朔。屢百年內。一未闕焉者。亦是軫念向隅之歎也。雖然或有中官只自看檢之時。此先朝五十年所未嘗行之事。而往在景廟朝。不無其例矣。以外朝言之。直赴之科。命官豈可以秩卑人爲之乎。況以古人所謂家奴爲監試。使倖科濫資出。則是大非我朝嚴內外之家法也。此後分付三廳。凡於內試射。一依先朝已行之例。非親臨而中官主試之法。一切永爲革罷。當朔有故。則退定於後朔事。申明定式。自上或有忘置。命中官設行之時。三廳將此備忘記。來告差備事。一體知委。至於別軍職之所謂中日春秋爲之。而此則中官本自監射。賞典之濫竽。固不足恤。而柳葉箭之全布。片箭之三中。幾乎無等無之。賜馬加資及直赴之事。皆自中官掌中而出。寧有如許法度。亦爲分付別軍職廳。亟罷中日之制。中日之制旣罷。則其所受之賞賚。亦當有自內有詳量定式之道矣。竝以此分付。
정조 1년
備忘記。鞫廳罪人奇同。以宦侍卵育之物。爲逆簡切近之人。自中官之房直。遷宗簿之吏胥。南北之寺。左右供設。寧有如許變怪乎。況今番弼海賊吉等之供出。而逆簡生前之凶計。死後之陰謀。於是乎俱皆彰著矣。奇同與其妹內人永丹爲梯。賊徒爲刺客之計。則永丹居內。奇同居中。與所親中官。欲爲昏計之地。計雖未成。當初設計。尙不承頻。且巨魁謀主。亦旣正法。不必更加盤問。必與昏計有問矣。今番治逆。皆從惟輕。欲施曠蕩之典。奇同絶島減死安置。永丹極邊定配。大抵昨年妖逆。今番凶賊。究其所來。卽眼無儲君。馴至于御極之後。亦眼無君父而然也。自顧慙惡。寧欲無言。始自己丑年間。而榮順爲刑堂時。某年復出之說。實爲欛柄。自玆以後。凶徒爲浮言之妙方。倘使榮順。尙在地上。犯上不道。烏可免也。渠以身故。未能正法。可謂失刑之大者。況其子貞喆。趾賊之壻也。賊吉之招。甘丁之言。皆以爲。每以書札。密密往復云。故發捕鞫問者此也。特不加刑者。思乃祖忠翼公也。今則不但獄情旣已收殺。予意每在於惟輕。鞫廳罪人貞喆絶島減死安置。元喆亦無更問之端。而以榮順之子。何可置之於輦轂。罪人元喆。邊遠定配。鞫獄垂畢。一向連啓。出場無期。罪人克泰克觀。依臺啓更爲盤問後處之。宜矣。發配下敎勿施。今日推鞫時。一體嚴問取服事。傳于委官。
정조 1년
李敬養。以弘文館言啓曰。本館上番副校理臣鄭志儉。以問事郞廳本府推鞫時。今日晝仕出去之意。敢啓。答曰。知道。
정조 1년
鄭民始。以訓鍊都監言啓曰。依下敎。哨官禹敍疇。決棍五度之意。敢啓。答曰。知道。
정조 1년
李亨逵。以義禁府言啓曰。前判書朴宗德。前承旨尹得毅。放逐鄕里事。承傳啓下矣。朴宗德尹得毅依承傳竝放遂鄕里之意。敢啓。答曰。知道。
정조 1년
又以義禁府言啓曰。罪人得才得材必振必興等。依傳敎還付捕廳之意。敢啓。答曰。知道。
정조 1년
鄭民始啓曰。左邊捕盜大將張志恒許遞事。命下矣。在前如此之時。有他邊大將兼察之例。今番則。何以爲之。敢稟。傳曰。右大將兼察。
정조 1년
又啓曰。左邊捕盜大將。以右邊大將兼察事。命下矣。右邊捕盜大將具善復牌招。以爲聽傳敎之地。何如。傳曰。允。
정조 1년
又以刑曹言啓曰。義禁府移配草記。今已允下矣。取考其他散配諸罪人等配所。則罪人宅遂子後傳。弟養遂。同配於楸子島。後傳移配於珍島郡。罪人海根母阿只連。罪人纘海子虎狼。同配於會寧府。阿只連慶源府移配。竝令各該道臣卽爲押送事。發關分付。罪人相烈。因傳敎以大靜移定配所。而罪人大燮。同配大靜。兩罪人中令義禁府更爲移配。何如。傳曰。允。
정조 1년
李敬養。以刑曹言啓曰。罪人啓能應坐之類。不可置之近京之地。亦不可拘於免坐之年限。竝其奴屬。散配於西北極邊。而奴屬所配處爲奴事。陳達蒙允矣。罪人啓能妻順伊咸鏡道鏡城府。孫快樂平安道朔州府。今年生碧潼郡定配。奴老味楚山府。奴世福昌城府。奴旕福渭原郡。竝令爲奴定配。卽爲押送之意。敢啓。答曰。知道。
정조 1년
李亨逵。以刑曹言啓曰。因義禁府啓辭。罪人繼興李萬赫等泗川縣疊配。繼興長興府爲奴。罪人月惠五德巨濟府疊配。月惠鎭海縣爲婢。罪人順得老愛曾順等機張縣疊配。老愛谷城縣爲婢。順得求禮縣安置。罪人興得連伊等南海縣疊配。興得甲山府安置。罪人曾二允希福每等珍島郡疊配。曾二漆原縣爲奴。允希吉州牧安置。罪人元承繼昌一愛德連等古今島疊配。元承富寧府爲奴。繼昌三水府安置。一愛寶城郡爲婢。罪人二男寶背等智島疊配。二男務安縣爲奴。罪人業光齊飛等固城縣疊配。業光昌原府安置。罪人有豐閔德泰等興陽縣疊配。有豐康津縣安置。竝令刑曹押送事。命下矣。罪人繼興老愛順得興得曾二允希元承一愛二男業光有豐等。俱已發配。令各該道臣竝卽狎送于新定配所事。發關分付。罪人繼昌今方捉囚。連爲刑訊。仍囚加刑。罪人月惠與繼昌。同時囚禁。何以爲之。敢啓。答曰。知道。
정조 1년
又以問事郞廳。以鞫廳大臣意啓曰。罪人弼海加刑一次絶島減死安置事。命下矣。弼海旣是同參逆謀者。則渠之以知情不告遲晩者。已極凶獰。以此捧結案。猶有太寬之失。況竝與知情不告而不爲用法。有此酌處之命。此雖出於好生之聖意。其在鞫體。終難容貸。依前遲晩。結案取招。依法擧行。何如。傳曰。允。
정조 1년
鄭民始。以義禁府言啓曰。鞫廳罪人奇同絶島減死安置。永丹極邊定配。貞喆絶島減死安置。元喆邊遠定配事。命下矣。罪人奇同全羅道康津縣加里浦鎭減死安置。罪人永丹平安道朔州府極邊定配。罪人貞喆濟州牧減死安置。罪人元喆慶尙道機張縣邊遠定配。而以備忘記內辭意。具罪目。依例發遣府羅將。押送于各其配所。何如。傳曰。允。
정조 1년
又以刑曹言啓曰。今番監試覆試時。賣文借述罪人梁亨晉等供辭啓目判付內。賣文人梁亨晉。借述人朴聖欽金光祉加刑一次照律勘處。洪楫姜履永竝嚴刑一次。勿限年定配。金重垕亦爲依律處斷事。判下矣。取考續大典諸科條。有曰借述代述者。限己身降定水軍名例云。充軍準杖一百徒三年。隨從者減一等。罪人梁亨晉朴聖欽金光祉洪楫姜履永等各嚴刑一次後。梁亨晉全羅道海南縣。金光祉順天府。朴聖欽慶尙道固城縣。竝降定水軍。洪楫咸鏡道鏡城府。姜履永平安道龍川府。竝勿限年定配。金重垕以隨從減一等。決杖九十後。黃海道長連縣徒二年半定配。竝卽狎送之意。敢啓。答曰。知道。
정조 1년
李亨逵。以刑曹言啓曰。因義禁府啓辭。大逆不道罪人纘海子今年生。以年未滿。依律免絞。平安道寧遠郡爲奴。令刑曹押送配所事。命下矣。罪人今年生纘海妻子女捉來時。自廣州竝己押來。卽爲發送配所之意。敢啓。答曰。知道。
정조 1년
又以義禁府言啓曰。平安監司洪樂純狀啓據刑曹粘目內。永柔前縣令鄭益儉移本府處之事。允下矣。鄭益儉時在任所云。依例發遣府羅將拿來。何如。傳曰。允。
정조 1년
備忘記。正月令早藿。二月令氷。三月令葦魚石首魚。四月令眞魚。五月令櫻桃黃杏瓜子大小麥。六月令粟黍稷稻林檎眞瓜西果。七月令生梨栢子。八月令紅杮大棗生栗。九月令石榴。十月令柑子唐金橘柚子銀魚。十一月令靑魚唐柚子。十二月令秀魚乳柑生雉。依此數自十月令薦進事。分付禮曹。備忘記書下。薦新物種。每種數爻。視宗廟魂殿次等事。禮判知悉擧行。
정조 1년
傳于洪國禁曰。副提調持加減心腎湯入侍。
정조 1년
司諫李謙彬。持平洪樂恒鄭淵淳。獻納洪周萬。正言李思祚金翊休啓曰。臣等俄於筵席。以都憲之合辭做錯。大僚至請兩長僚之譴罷。諫長旣以不能及時相規。同被駁罷。則臣等與諫長處義。宜無異同。臣等何敢一刻晏然於臺次乎。請命遞斥臣等之職。答曰。勿辭。
정조 1년
傳于徐有防曰。輪對官入侍。
정조 1년
鄭民始。以義禁府言啓曰。因刑曹啓辭。大靜縣爲奴罪人相烈減死絶島安置。罪人大燮同配。兩罪人中令本府更爲移配事。允下矣。罪人大燮移定配所。旌義縣安置。而旣已發配。依前罪目。仍令押送配所之意。敢啓。答曰。知道。
정조 1년
又以義禁府言啓曰。罪人克泰克觀依前下敎發配事。命下矣。罪人克泰全羅道康津縣古今島爲奴。克觀珍島郡金甲島爲奴事。曾已蒙允。竝令刑曹押送于各其配所之意。敢啓。答曰。知道。
정조 1년
李敬養。以奉常寺官員。以都提調提調意啓曰。東籍親耕田所種皮唐黍皮粘粟稻豆太五種。今九月望間當爲成熟之意。敢啓。答曰。知道。
정조 1년
又以吏曹言啓曰。敦寧主簿黃延祚呈狀內。矣身無敦寧。依例變通云。旣無敦寧。則規以法例。不可仍置。依例改差。何如。傳曰。允。
정조 1년
李亨逵。以義禁府言啓曰。刑曹啓辭內。孥籍罪人等緣坐定配者。令本府抄出其疊配者移定事。允下矣。罪人繼興李萬赫等泗川縣疊配。繼興長興府爲奴。罪人月惠五德等巨濟府疊配。月惠鎭海縣爲婢。罪人順得老愛曾順等機張縣疊配。老愛谷城縣爲婢。順得求禮縣安置。罪人興得連伊等南海縣疊配。興得甲山府安置。罪人曾二允希福每等珍島郡疊配。曾二漆原縣爲奴。允希吉州牧安置。罪人元承繼昌一愛德連等古今島疊配。元承富寧府爲奴。繼昌三水府安置。一愛寶城郡爲婢。罪人二男寶背等智島疊配。二男務安縣爲奴。罪人業光齊飛等固城縣疊配。業光昌原府安置。罪人有豐閔德泰等興陽縣疊配。有豐康津縣安置。而竝令刑曹押送于各其配所。何如。傳曰。允。
정조 1년
以罪人信德結案依啓。傳于徐有防曰。依啓。
정조 1년
徐有防啓曰。今日臺諫擧條中一張。落漏批答。莫重入啓文書。有此不察之失。事甚未安。當該注書。推考警責。何如。傳曰。允。
정조 1년
丁酉九月十一日兼春秋朴行淳。
정조 1년
義禁府啓目。向前朴東煥。身爲監臺。矇然不察。罪在難免。梁龍甲。搜挾非其責。似有分揀之道。上裁。何如。啓。傳曰。朴東煥段依允。梁龍甲段分揀爲良如敎。
정조 1년
義禁府啓目。向前鄭亮采。似當有分揀之道。上裁。何如。啓。傳曰。雖禁搜身。十五卷之冊。亦可匿諸身內乎。所議讞未知其當爲良如敎。